রোহিঙ্গা ইস্যুকে কেন্দ্র করে চালের দাম আরও বাড়তে পারে বলে আশঙ্কা করছেন বেসরকারি গবেষণা সংস্থা সেন্টার ফর পলিসি ডায়ালগের (সিপিডি) গবেষণা পরিচালক খন্দকার গোলাম মোয়াজ্জেম। তিনি বাংলা ট্রিবিউনকে বলেন, ‘বর্তমানে দেশে চালের বাজার ঊর্ধ্বমুখী। এমন অবস্থায় নতুন করে সাত লাখ রোহিঙ্গার খাওয়া-দাওয়ার ব্যবস্থা করতে গেলে চালের চাহিদা আরও বাড়বে। এতে চালের বাজারে নেতিবাচক প্রভাব পড়তে পারে।’ তিনি বলেন, ‘রোহিঙ্গা ইস্যুটি হঠাৎ করে যুক্ত হয়েছে। একইসঙ্গে দেশে বিভিন্ন অঞ্চলে বড় ধরনের বন্যা হয়েছে। ফলে রোহিঙ্গাদের জন্য অবকাঠামো নির্মাণ, রাস্তাঘাট তৈরি, বন্যায় নষ্ট হওয়া অবকাঠামো ঠিক করা, সেখানকার রাস্তাঘাট তৈরি করতে সরকারের জাতীয় বাজেটে বড় ধরনের ঘাটতি দেখা দিতে পারে।’